Benedikte Kiær (KF), 2010-03-17:
På det sociale område er det hovedreglen, at de sociale nævns afgørelser ikke kan indbringes for nogen anden administrativ myndighed.
Som en undtagelse til hovedreglen kan Ankestyrelsen dog optage et nævns afgørelse til behandling på baggrund af klager fra den person eller fra den kommunalbestyrelse, som afgørelsen vedrører, hvis Ankestyrelsen skønner, at afgørelsen har principiel eller generel betydning.
Det er helt centralt, at borgerne og kommunalbestyrelserne har lige adgang til at få efterprøvet, om afgørelsen har principiel eller generel betydning, med den følge at Ankestyrelsen kan optage sagen til behandling.
Der er altså ikke tale om, at kommunalbestyrelserne har nemmere adgang til at få sager behandlet i Ankestyrelsen.
Et andet centralt punkt er, at det kun er sager af principiel eller generel betydning, der bliver behandlet i Ankestyrelsen.
Der er altså ikke tale om, at kommunalbestyrelsen automatisk får behandlet afgørelser, som de f.eks. synes belaster det kommunale budget for meget, eller f.eks. automatisk kan få behandlet bestemte typer af afgørelser.
Grunden til dette er, at Ankestyrelsens afgørelser kan være egnet som grundlag for efterfølgende vejledning af kommuner og nævn, så de kan være med til at sikre ensartethed i afgørelserne landet over.
Det har også borgerne en interesse i.
Når man tager i betragtning, at der er lige adgang til behandling i Ankestyrelsen, og at hovedsigtet med Ankestyrelsens behandling af konkrete sager er at fastlægge den generelle retstilstand, finder jeg ikke, at det er et retssikkerhedsmæssigt problem, at kommunalbestyrelsen har adgang til at indbringe konkrete afgørelser for Ankestyrelsen.
Når det er sagt, kan det dog undre, at kommunernes andel af behandlede sager er steget fra godt 10 pct. i 2005 til knap 50 pct. i 2008 og 2009, uden at vi kender grunden til stigningen.
Tallene siger dog ikke så meget, hvis vi ikke samtidig kender kommunernes andel af det samlede antal sager, der indbringes for Ankestyrelsen.
De tal har vi ikke på nuværende tidspunkt, men jeg vil bede Ankestyrelsen om fremover at registrere, om en sag er indbragt af en borger eller en kommunalbestyrelse.
Jeg vil igen lige rette en misforståelse hos spørgeren: Det er ikke en politisk post at sidde i CEPOS.
En politisk post er noget, man bliver valgt til af vælgerne.
Jeg har siddet i en tænketank og diskuteret politik med en række andre meningsdannere.
Og hvis man har lyst, kan man gå ind og se, at der faktisk sidder en bred vifte af meningsdannere med vidt forskellige udgangspunkter, og man kan også se, hvem der har stiftet CEPOS.
Spørgeren refererer til en bog af Martin Ågerup, som jeg ikke har læst, og derfor giver det ikke nogen mening at bede mig om at forholde mig til en bog, som jeg faktisk ikke har læst.
Men jeg vil godt igen præcisere, hvad min holdning er, for det er det, som spørgeren må være mest interesseret i, og man kan faktisk finde en lang række artikler og taler på min hjemmeside, hvor jeg giver udtryk for min holdning gennem de mange år, hvor jeg har været aktiv som politiker:
Jeg mener ikke, at øget ulighed giver en øget dynamik i vores samfund.
Jeg mener, det er vigtigt, at vi får bekæmpet fattigdom, og at vi får hjulpet personer videre, så de kan klare sig videre frem i deres liv.
Jeg er ikke ude på at bekæmpe succes og velstand.
Jeg synes, jeg meget klart har sagt, hvad mine holdninger er, og det er sådan set nogle holdninger, jeg har haft i rigtig, rigtig mange år.
Ankestyrelsen vil som sagt ikke tage sager op, medmindre de har en principiel eller generel karakter.
De vil ikke tage sager op, bare fordi kommunen ikke er tilfreds med den afgørelse, der er blevet truffet, fordi den koster mere, end de egentlig havde regnet med.
De vil kun tage sager, som har en principiel eller generel karakter.
Hvad der ligger til grund for stigningen, og hvor stor en andel af sagerne kommunernes klager udgør,
ved vi ikke.
Det er også derfor, jeg har bedt Ankestyrelsen om fremover at registrere og notere – når der i givet fald kommer en klage ind til dem og det er noget, de skal afgøre i en sag – om det er fra en borger, eller om det er fra kommunen, så vi kan få noget mere viden om de sager, som kommer ind til Ankestyrelsen.